इसी प्रकार तुलनात्मक तौर पर आत्मा को व्याख्यायित करने की कोशिश की गई है, परन्तु सच यह है कि इसकी तुलना करना सम्भव ही नहीं है। यह अतुलनीय है। हमारे शास्त्र भी इसे ‘नेति-नेति’ बताते हैं। फिर भी इसकी निकटतम तुलना एक विशाल महासागर से की गई है, जिसमें अनंत गहराई है परन्तु लहरें बिल्कुल नहीं है यानि पूर्णतया शान्त समुद्र जैसे हो, ऐसी ही कुछ कल्पना की जा सकती है। स्पष्ट है, शब्दों की एक सीमा होती है। शब्द हर स्थिति एवं अनुभव को अक्षरशः नहीं कह सकते। ‘मौन’ और ‘समाधि’ में निहित आध्यात्मिक अनुभव ही आत्मन् को जानने में सक्षम है।